स्वतंत्रता दिवस के इस अवसर पर अपनी आजादी को सही मायने में कायम रखने के लिए हमें आम-आदमी तक साफ पीने का पानी मुहैया कराना होगा। इसके लिए हमें संकल्प लेना होगा। जल संसाधनों पर गहराते संकट को खत्म करने के लिए अपनी जीवन-शैली में परिवर्तन करना होगा। इसके लिए सभी लोगों को बच्चे-बूढ़े, स्त्री-पुरूष, किसान, उद्यमियों सभी को पहल करनी है। पानी को बचाने की आदत को व्यवहार में ढालना होगा। खेती में प्रदूषकों की रोकथाम से जल संसाधनों के संकट और पारिस्थिकी तंत्र में बदलाव के संकट को कम किया जा सकता है। सामूहिक प्रयास जरूरी है। जल संसाधनों का प्रबन्धन और इस्तेमाल हाथ में लिया जा सकता है। नदियों के प्राकृतिक प्रवाह को नियमित करके समस्या को काफी हद तक सुलझाया जा सकता है। उपलब्ध जल संसाधनों तक उपभोग को सीमित करके, संसाधन पर दवाब कम किया जा सकता है।